આ વાલીઓ કેમ ભૂલી જાય છે કે બાલમંદિર એ તો બાળકને શાળાએ આવતા-જતા કરવા માટે છે. ત્યાં બાળકને રમવાનું, કૂદવાનું, ગીતો ગાવાનાં, વાર્તા સાંભળવાની, રમતાં-હસતાં વાતચીત દ્વારા વાતાવરણમાંથી જે શીખવા મળે તે શીખવાનું હોય છે. બાળકનાં રમકડાં એ તેના મિત્રો હોય છે. શાળા અને ઘરમાં અવનવાં રમકડાં રમવા લઈ દઈ તેની બુદ્ધિશક્તિ ખીલવવી જોઈએ. બાળકો સાથે વાતો કરવી જોઈએ. બાળકની જિજ્ઞાસાપૂર્તિ કરવી જોઈએ. તેને પ્રેમથી જવાબ આપવા જોઈએ. નાનાં ભૂલકાંઓને પ્રેમ અને હૂંફની જરૂર હોય છે. તેની શક્તિઓને મુક્તપણે ખીલવા દો. પ્લે-હાઉસમાં પણ તેને એક જ જગ્યાએ બેસાડી રાખવામાં આવે તો બાળકને ભણતર પ્રત્યે અણગમો ઉત્પ્ન્ન થશે. બાળકની ભરપૂર પ્રશંસા કરી તેને નાની-નાની વાતોમાં પણ પ્રોત્સાહન આપવું જરૂરી છે.